b'\n_START_ARTICLE_\nGibraltaras\n_START_SECTION_\nIstorija\n_START_PARAGRAPH_\n\xc4\xaerodymai apie tai, kad \xc5\xbemoni\xc5\xb3 gyventa ant Gibraltaro uolos, atkeliauja i\xc5\xa1 neandertalieti\xc5\xa1kojo laikotarpio. 1848\xc2\xa0m. Forbeso karjere buvo rasta neandertalie\xc4\x8dio kaukol\xc4\x97, gerokai anks\xc4\x8diau negu iki tikrojo \xe2\x80\x9eatradimo\xe2\x80\x9c Neanderio sl\xc4\x97nyje (Neandertal). 1926\xc2\xa0m. rasta neandertalie\xc4\x8dio vaiko kaukol\xc4\x97 Velnio bok\xc5\xa1te (Devil\xe2\x80\x99s Tower)._NEWLINE_Finikie\xc4\x8diai Gibraltar\xc4\x85 aplank\xc4\x97 apie 950 m. pr. m. e. ir pavadino uol\xc4\x85 Calpe. Kartaginie\xc4\x8diai taip pat buvo aplank\xc4\x99 uol\xc4\x85, bet nei vieni, nei kiti nebuvo \xc4\xafsik\xc5\xabr\xc4\x99 ilgam. Platonas Gibraltar\xc4\x85 \xc4\xafvardijo kaip vien\xc4\x85 i\xc5\xa1 Heraklio stulp\xc5\xb3._NEWLINE_Rom\xc4\x97nai, aplank\xc4\x99 Gibraltar\xc4\x85, taip pat pastovios gyvenviet\xc4\x97s ne\xc4\xafk\xc5\xabr\xc4\x97; po Romos imperijos gri\xc5\xabties uol\xc4\x85 lank\xc4\x97 vandalai, v\xc4\x97liau gotai. Vandalai buvo apsistoj\xc4\x99 laikinai, bet gotai buvo apsigyven\xc4\x99 nuo 414\xc2\xa0m. iki 711\xc2\xa0m. 711\xc2\xa0m. baland\xc5\xbeio 30 d. Omejad\xc5\xb3 dinastijos generolas Tarikas ben Zijadas (Tarik ibn Ziyad), atvyk\xc4\x99s su armija i\xc5\xa1 dabartinio Maroko pus\xc4\x97s, Gibraltaro uol\xc4\x85 pavadino D\xc5\xbeebel Tarik (Tariko kalnas)\xc2\xa0\xe2\x80\x93 i\xc5\xa1 \xc5\xa1io \xc5\xbeod\xc5\xbei\xc5\xb3 junginio ir yra kil\xc4\x99s Gibraltaro pavadinimas. \xc5\xa0iandienos Gibraltaras kartais vadinamas Gib, arba tiesiog uola._NEWLINE_1160\xc2\xa0m. maur\xc5\xb3 karalius Abdulas Mamanas (Abdul Maman) \xc4\xafk\xc5\xabr\xc4\x97 pastovi\xc4\x85 gyvenviet\xc4\x99 su pilimi, kurios lik\xc4\x99s pagrindinis pilies bok\xc5\xa1tas stovi ir \xc5\xa1iandien. Nepaisant \xc4\xafrengt\xc5\xb3 \xc4\xaftvirtinim\xc5\xb3, 1462\xc2\xa0m. uol\xc4\x85 u\xc5\xbegrob\xc4\x97 ispanai ir kur\xc4\xaf laik\xc4\x85 priklausydavo tai vienai, tai kitai grafystei, pakeliui vis apaugdamas fortifikaciniais ir visuomeniniais pastatais. 1501\xc2\xa0m. Gibraltaras \xc4\xaf\xc4\x97jo \xc4\xaf Ispanijos karalyst\xc4\x97s sud\xc4\x97t\xc4\xaf._NEWLINE_Ta\xc4\x8diau uolos ispani\xc5\xa1kasis laikotarpis buvo neilgas, ir 1704\xc2\xa0m. Gibraltare i\xc5\xa1silaipino angl\xc5\xb3-oland\xc5\xb3 ekspedicinis korpusas. Palaipsniui anglai olandus i\xc5\xa1st\xc5\xabm\xc4\x97 ir Gibraltaras pagal Utrechto taikos susitarim\xc4\x85, buvo am\xc5\xbeinai perduotas Did\xc5\xbeiajai Britanijai. 1830\xc2\xa0m. Gibraltaras tapo brit\xc5\xb3 Kar\xc5\xabnos kolonija._NEWLINE_Antrojo pasaulinio karo metu Gibraltaro gyventojai buvo evakuoti, ir uola v\xc4\x97l tapo tvirtove. 1940\xe2\x80\x931941\xc2\xa0m. miestas buvo da\xc5\xbenai bombarduotas, bet rimtos \xc5\xbealos nepadaryta. Gibraltaras leido s\xc4\x85jungininkams kontroliuoti Vidur\xc5\xbeemio j\xc5\xabros prieigas ir tapo svarbia tiekimo linij\xc5\xb3 \xc4\xaf Malt\xc4\x85 ir \xc5\xa1iaur\xc4\x97s Afrik\xc4\x85 grandimi. Karo metu pasienyje su Ispanija buvo pastatytas oro uostas ir l\xc4\x97ktuv\xc5\xb3 pakilimo takas. Po Antrojo pasaulinio karo Gibraltaro gyventojai gr\xc4\xaf\xc5\xbeo \xc4\xaf savo namus._NEWLINE_1954\xc2\xa0m. karalien\xc4\x97s El\xc5\xbebietos II vizito \xc4\xaf Gibraltar\xc4\x85 metu Ispanija (kuriai tuo metu vadovavo diktatorius F. Frankas suskubo pareik\xc5\xa1ti pretenzijas d\xc4\x97l Gibraltaro priklausomyb\xc4\x97s klausimo, kuris nebuvo svarstomas daugiau kaip 150 met\xc5\xb3. 1967\xc2\xa0m. britai sureng\xc4\x97  Gibraltaro suverenumo referendum\xc4\x85, kuris patvirtino Jungtin\xc4\x97s Karalyst\xc4\x97s teises \xc4\xaf \xc5\xa1i\xc4\x85 teritorij\xc4\x85. 1969\xc2\xa0m. gegu\xc5\xbe\xc4\x97s 30 d. Gibraltarui suteikta autonomija, priimta Gibraltaro konstitucija, paremta Anglijos teise. 1981\xc2\xa0m. kolonijos gyventojams suteikta visi\xc5\xa1ka Did\xc5\xbeiosios Britanijos pilietyb\xc4\x97. Nuo 1969\xc2\xa0m. iki 1985\xc2\xa0m. Ispanija u\xc5\xbedar\xc4\x97 valstyb\xc4\x97s sien\xc4\x85 su Gibraltaru, tik p\xc4\x97s\xc4\x8di\xc5\xb3j\xc5\xb3 eismas v\xc4\x97l leid\xc5\xbeiamas nuo 1982\xc2\xa0m. prad\xc5\xbeios. 1991\xc2\xa0m. Did\xc5\xbeioji Britanija i\xc5\xa1ved\xc4\x97 karines paj\xc4\x97gas i\xc5\xa1 Gibraltaro, pasilikdama kolonijos priklausomyb\xc4\x99. \xc4\xaetempti santykiai tarp Ispanijos ir Gibraltaro vis d\xc4\x97lto t\xc4\x99s\xc4\x97si visus 1990-uosius metus, nes Ispanija kaltino Gibraltar\xc4\x85 esant narkotik\xc5\xb3 \xc5\xa1altiniu ir j\xc5\xb3 transporto punktu, taip pat tabako kontrabanda, pinig\xc5\xb3 plovimu ir mokes\xc4\x8di\xc5\xb3 vengimu. 1997\xc2\xa0m. Ispanijos pasi\xc5\xablymas d\xc4\x97l jungtinio brit\xc5\xb3-ispan\xc5\xb3 suvereniteto buvo atmestas Gibraltaro vyriausyb\xc4\x97s, ir dar viename referendume (po 1967\xc2\xa0m. referendumo) 2002\xc2\xa0m. d\xc4\x97l \xc5\xa1io Ispanijos pasi\xc5\xablymo pilie\xc4\x8diai beveik vieningai pasisak\xc4\x97 u\xc5\xbe Ispanijos pasi\xc5\xablymo atmetim\xc4\x85.\n_START_SECTION_\nDemografija\n_START_PARAGRAPH_\nGibraltare gyvena apie 27,9 t\xc5\xabkst. gyventoj\xc5\xb3 (2005 m.). Dauguma j\xc5\xb3 yra kil\xc4\x99 i\xc5\xa1 Andal\xc5\xabzijos, Anglijos, Vidur\xc5\xbeemio j\xc5\xabros kra\xc5\xa1t\xc5\xb3 (ypa\xc4\x8d Maltos ir Genujos). Pagrindin\xc4\x97 religija \xe2\x80\x93 katalikyb\xc4\x97, kuri\xc4\x85 i\xc5\xa1pa\xc5\xbe\xc4\xafsta 76,9\xc2\xa0% gyventoj\xc5\xb3, kiek ma\xc5\xbeiau yra anglikon\xc5\xb3, (6,9\xc2\xa0%). Taip pat yra nedidel\xc4\x97s \xc5\xbeyd\xc5\xb3 (2,3\xc2\xa0%), taip pat hinduist\xc5\xb3 (kartu su netikin\xc4\x8diais sudaro beveik 7\xc2\xa0%) bei Maroko musulmon\xc5\xb3 (6,9\xc2\xa0%) bendruomen\xc4\x97s. Oficiali teritorijos kalba \xe2\x80\x93 angl\xc5\xb3, naudojama mokyklose ir oficialiame gyvenime, taip pat da\xc5\xbenai vartojamos ispan\xc5\xb3, portugal\xc5\xb3, ital\xc5\xb3 kalbos. Gyventoj\xc5\xb3 ra\xc5\xa1tingumas vir\xc5\xa1ija 80\xc2\xa0%. 1 000 gyventoj\xc5\xb3 kasmet tenka 3,39 migranto, 14,4 gimim\xc5\xb3 ir 8,45 mir\xc4\x8di\xc5\xb3; populiacija i\xc5\xa1auga 0,91\xc2\xa0% per metus. 65\xc2\xa0% gyventoj\xc5\xb3 yra darbingo am\xc5\xbeiaus.'